Diari Oficial de la Generalitat Valenciana


Sumari del DOGV 3229, del 24-04-1998 (1998/3074)

ORDRE de 17 d'abril de 1998, de la Conselleria d'Ocupació, Indústria i Comerç, per la qual es regulen diverses mesures de foment d'ocupació destinades a persones amb discapacitat per a l'exercici de 1998.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3229

Data del DOGV
:   24-04-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/3074


Data del document
:   17-04-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

Correcció d'errades

Anàlisi jurídica

ORDRE de 17 d'abril de 1998, de la Conselleria d'Ocupació, Indústria i Comerç, per la qual es regulen diverses mesures de foment d'ocupació destinades a persones amb discapacitat per a l'exercici de 1998. [1998/X3074]
  
Les persones afectades per alguna discapacitat han de fer front a greus problemes d'accés a l'ocupació i veuen minvades per això les seues possibilitats de gaudir d'una renda satisfactòria i d'una qualitat de vida adequada.
  
La Generalitat Valenciana d'acord amb les consignacions pressupostàries destinades a aquest fi i amb les previsions del Programa Operatiu de la Comunitat Valenciana (TQO 1057/1999) assumeix com un dels seus compromisos principals prestar una atenció prioritària a la problemàtica que pateix aquest col·lectiu a la nostra Comunitat. Amb aquesta finalitat, la Conselleria d'Ocupació, Indústria i Comerç posarà en marxa durant aquest exercici diverses mesures polítiques i socials que ajuden a aconseguir un ajust personal per a les persones afectades per algun tipus de discapacitat, a través de la generació directa de llocs de treball.
  
Aquesta ordre regula les mesures de foment d'ocupació destinades a afavorir la integració d'aquestes persones en centres especials d'ocupació (article 42.2 de la Llei 13/1982, d'Integració Social de Minusvàlids, modificat per la disposició addicional 39 de la Llei 66/1997, de Mesures Fiscals Administratives i de l'Ordre Social, i l'Ordre de 10 d'abril de 1986, de la Conselleria de Treball i Seguretat Social (DOGV de 14 de maig) i l'establiment com a treballadors o treballadores autònoms. Així mateix, es determinen ajudes per a fomentar experiències, com la coneguda pel nom d'ocupació amb suport, adreçades a la integració final de persones amb discapacitat psíquica al mercat laboral ordinari.
  
En virtut d'això, i fent ús de les atribucions que m'atorguen l'article 35 de la Llei 5/1983, del Govern Valencià, i l'article 47.11 de la Llei d'Hisenda Pública Valenciana,
  
ORDENE
  
Capítol I
  
Disposicions generals
  
Article 1. Objecte i àmbit
  
1. L'objecte d'aquesta ordre és establir un programa d'ajudes destinades a promoure i facilitar la integració laboral de persones amb discapacitat, d'acord amb les consignacions que a l'efecte estableix la Llei de Pressupostos de la Generalitat Valenciana per a 1998.
  
2. El règim d'ajudes serà d'aplicació tal com es determina en els articles següents.
  
Article 2. Accions susceptibles de suport
  
1. Les ajudes previstes en aquesta ordre aniran destinades a:
  
a) Creació de llocs de treball en centres especials d'ocupació.
  
b) Manteniment dels llocs indicats en l'apartat anterior.
  
c) Fomentar l'experiència d'ocupació amb suport com una mesura singular d'obtenció d'una ocupació al mercat ordinari de treball.
  
d) Facilitar l'establiment com a treballadors autònoms o pel seu compte a persones que, afectades per una discapacitat, es troben en situació de desocupació.
  
2. Les ajudes previstes en aquesta disposició tenen la naturalesa jurídica de subvencions públiques i la seua quantia es regula per a cada tipus d'acció en els articles corresponents d'aquesta ordre.
  
Article 3. Sol·licituds i documentació
  
1. Les sol·licituds per a l'obtenció de les ajudes regulades per mitjà d'aquesta ordre es presentaran en un imprès normalitzat als llocs i en els terminis assenyalats per a cada tipus d'ajuda en el capítol corresponent d'aquesta ordre.
  
2. Les sol·licituds hauran d'anar acompanyades, a més de la documentació específica que per a cadascuna de les ajudes concretament s'estableix en els corresponents articles d'aquesta ordre, de la documentació general següent:
  
a) Documentació acreditativa i identificadora del sol·licitant i, si escau, del seu representant legal.
  
b) Documentació acreditativa que el sol·licitant està al corrent de les obligacions tributàries i davant la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda
  
c) Dades de domiciliació bancària segons el model facilitat a aquest efecte (fitxa de manteniment de tercers), tret que s'hagueren presentat amb anterioritat davant la Conselleria d'Ocupació, Indústria i Comerç i no hagen experimentat variació.
  
3. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que, si no ho fa així, es considerarà que desisteix de la seua petició, i s'arxivarà la sol·licitud sense més tràmit.
  
Article 4. Resolució de concessió de les ajudes
  
L'òrgan administratiu instructor del procediment podrà demanar del sol·licitant l'aportació addicional d'altres documents o dades complementàries que estime necessaris per a resoldre la sol·licitud presentada.
  
La competència per a la concessió o denegació de les ajudes previstes en aquesta ordre correspon al conseller d'Ocupació, Indústria i Comerç.
  
La resolució de concessió de les ajudes en determinarà expressament la quantia i incorporarà, si escau, les condicions, obligacions i determinacions accessòries a què ha d'ajustar-se el beneficiari.
  
La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
El termini màxim per a tramitar i resoldre els expedients serà d'un mes comptat des de l'acabament del termini de presentació de sol·licituds fixat en aquesta ordre. Transcorregut el termini sense que s'hi haja dictat resolució, s'entendrà desestimada la sol·licitud de concessió de l'ajuda en els termes previstos en els articles 43 i 44 de la Llei 30/1992.
  
Les resolucions a què es refereixen els paràgrafs anteriors esgoten la via administrativa i contra aquestes es podrà interposar un recurs contenciós administratiu davant el Tribunal Superior de Justícia de la Comunitat Valenciana, en el termini de 2 mesos comptats des de l'endemà de la notificació de la resolució corresponent.
  
Article 5. Resolució d'incidències
  
1. L'òrgan competent per a la concessió de les ajudes previstes en aquesta ordre resoldrà les incidències que es produïsquen amb posterioritat a la concessió, com pròrrogues de terminis, modificacions justificades del projecte inicial o qualsevol variació de les condicions particulars de la concessió.
  
2. El beneficiari haurà de comunicar en qualsevol moment de la vigència de l'expedient, d'altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 6. Control de les ajudes
  
1. Correspondrà a la Direcció General d'Ocupació i Economia Social, portar a cap la funció de control de les subvencions concedides, i també l'avaluació i el seguiment d'aquest programa.
  
2. El beneficiari estarà obligat a sotmetre's a les actuacions de control financer de la Intervenció General i, si escau, dels òrgans competents del Fons Social Europeu pel que fa a les ajudes concedides.
  
Article 7. Liquidació de les ajudes
  
Una vegada dictada la resolució de concessió es lliurarà l'import de l'ajuda reconeguda a cada beneficiari, de la manera indicada per a cada tipus d'acció en els articles corresponents d'aquesta ordre. De la mateixa manera, s'indicarà en cada cas la possibilitat d'efectuar bestretes i la forma i quantia de la garantia que, si escau, hauran d'aportar els beneficiaris.
  
Article 8. Obligacions del beneficiari
  
A més de les obligacions específiques que per als beneficiaris de cada tipus d'acció s'estableixen en els corresponents articles d'aquesta ordre, es declaren amb caràcter general les següents:
  
a) Facilitar totes les dades i la informació, en qüestions relacionades amb les subvencions concedides, que els demane la Conselleria d'Ocupació, Indústria i Comerç, i també comunicar a la Conselleria les incidències i variacions que es produïsquen en relació amb aquestes.
  
b) Per tractar-se d'ajudes cofinançades pel Fons Social Europeu, el beneficiari s'ajustarà a les normes de publicitat que estableix la normativa comunitària.
  
Article 9. Minoració i resolució de les ajudes concedides
  
1. L'incompliment de les obligacions, les condicions i els terminis establits en aquesta ordre i en la resolució i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen dels límits establits, podrà originar la minoració de la subvenció concedida.
  
2. L'incompliment per part del beneficiari de qualsevol dels requisits, les condicions i la resta de circumstàncies que van originar l'atorgament de la subvenció, especialment la desqualificació del centre especial d'ocupació mitjançant la resolució de l'òrgan competent, la variació de la finalitat de l'actuació o la falta de justificació d'aquesta, donarà lloc a la incoació, per part de l'òrgan competent per a la concessió de les ajudes, del corresponent expedient, que podrà finalitzar, si escau, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
Capítol II
  
Creació de llocs de treball en centres especials d'ocupació
  
Article 10. Ajudes per la creació de llocs de treball
  
Les ajudes recollides en aquest capítol tenen com a finalitat donar suport a projectes que generen ocupació de caràcter estable per a persones afectades per alguna discapacitat, a través de la creació o ampliació de centres especials d'ocupació.
  
A aquest efecte es podran concedir les següents ajudes:
  
1. Subvenció a la contractació, en casos de projectes de reconegut interès social que creen llocs de treball estable per a persones amb discapacitat i en els quals la inversió en actius fixos siga un element de raonable consideració.
  
2. Subvenció financera de 3 punts per a la reducció parcial d'interessos dels préstecs formalitzats amb les entitats de crèdit que tinguen subscrit a aquest efecte un conveni amb la Conselleria d'Ocupació, Indústria i Comerç.
  
Els préstecs tindran com a objecte el finançament dels projectes indicats en el punt anterior i la quantia màxima subvencionable d'aquests estarà compresa entre 500.000 pessetes i 4.000.000 de pessetes per lloc de treball que s'haurà de crear.
  
Els préstecs l'import dels quals no supere els 2.000.000 de pessetes tindran una durada màxima de 5 anys, i podran incloure'n un de carència.
  
Per al supòsit de préstec de quantia superior, el termini d'amortització podrà ser de fins 8 anys, i podrà incloure 2 anys de carència.
  
Tot això, sense perjudici que puguen concertar-se operacions de major durada; en aquest cas, el tram que excedisca dels anteriorment indicats no serà objecte de subvenció.
  
Els préstecs no podran ser cancel·lats durant el primer any de vida. Si es fa així, el prestatari estarà obligat a reintegrar a la Tresoreria de la Generalitat Valenciana la totalitat de la subvenció percebuda. Si l'amortització anticipada es produeix una vegada transcorregut l'esmentat període, el reintegrament ho serà de la part de subvenció no meritada.
  
3. Subvenció per a assistència tècnica, entenent per tal l'assessorament i/o formació empresarial, la realització d'estudis de viabilitat, organització o mercat, l'elaboració de projectes, l'assessorament comptable economicofinancer, comercial i jurídic.
  
L'import de la subvenció no podrà superar el 50% del cost de l'assistència tècnica.
  
Les subvencions anteriors (1, 2 i 3) no superaran, en conjunt, la quantia de 2.000.000 de pessetes, per lloc de treball ocupat per persones amb discapacitat, creat amb caràcter estable.
  
Així mateix, les subvencions recollides en els apartats 1 i 2 no podran fer que el total de les ajudes de minimis rebudes per l'empresa supere els 100.000 ecus en un període de tres anys, comptats a partir de la concessió de la primera ajuda.
  
Article 11. Beneficiaris de les ajudes regulades en aquest capítol
  
Podran ser beneficiaris de les ajudes els titulars dels centres especials d'ocupació, qualificats i inscrits com a tals en el Registre Administratiu creat per mitjà de l'Ordre de 10 d'abril de 1986, de la Conselleria de Treball i Seguretat Social, que hauran d'acreditar el següent:
  
a) Que el projecte tinga viabilitat tècnica, econòmica i financera, la qual cosa es realitzarà mitjançant la presentació de l'oportú estudi detallat.
  
b) Que el projecte comporte creació d'ocupació de caràcter estable.
  
c) Que els llocs de treball la creació dels quals se subvencione siguen coberts per persones amb discapacitat desocupades, inscrites a les oficines d'ocupació o altres agències de col·locació degudament autoritzades.
  
Article 12. Documentació, lloc i termini
  
1. Documentació
  
A més de la documentació general que estableix l'article 3.2, les sol·licituds d'ajudes per a la creació de llocs de treball en centres especials d'ocupació aniran acompanyades de la documentació específica següent:
  
- Acreditació d'haver realitzat, si escau, la justificació documental d'acord amb allò que s'ha indicat en l'article 5 de l'Ordre de 10 d'abril de 1986 abans citada (memòria socioeconòmica, plantilla, balanç i compte d'explotació).
  
- Identificació del representant, en el cas de centre especial d'ocupació de nova creació.
  
- Memòria detallada del projecte i antecedents, i també fonts de finançament.
  
- Factures proforma o pressupostos de les inversions que es realitzaran o, si escau, projecte tècnic.
  
- Relació de treballadors i treballadores que es contractaran, dels quals haurà d'acreditar-se la condició de discapacitat o discapacitada i la situació de sol·licitant d'ocupació.
  
- Si escau, certificat d'aprovació del préstec que s'ha de subvencionar expedit per l'entitat creditícia que concedeix.
  
- Declaració responsable d'ajudes de minimis d'acord amb allò que disposa l'article 3, apartat 2 lletra d).
  
2. Lloc de presentació
  
Les sol·licituds per a l'obtenció de les ajudes regulades en aquest capítol es presentaran a la Direcció General d'Ocupació i Economia (c/ Colom, 66), sense perjudici d'allò que s'ha establit en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
3. Termini
  
El termini per a presentar les sol·licituds per a l'obtenció de les ajudes regulades en aquest capítol és des de l'endemà de la publicació d'aquesta ordre fins el 30 de juny de 1998.
  
Article 13. Criteris d'avaluació per a la concessió d'aquestes ajudes
  
L'administració tindrà en compte els següents criteris:
  
a) Tipus i grau de minusvalidesa dels treballadors contractats.
  
b) Consideració de la contractació fixa en el conjunt de la plantilla del centre.
  
c) Serveis d'ajust personal i social que preste el centre als seus treballadors amb discapacitat, definits en l'article 42.2 de la Llei 13/1982, d'Integració Social de Minusvàlids, modificat per la disposició addicional 39 de la Llei 66/1997.
  
d) Inversió en actius fixos prevista per a la creació de llocs de treball.
  
Article 14. Justificació i pagament de les ajudes
  
Les ajudes per creació de llocs de treball es faran efectives en els següents termes:
  
a) La subvenció a la contractació es satisfarà després de l'acreditació prèvia de les contractacions realitzades
  
b) Les subvencions financeres s'endossaran d'una sola vegada a l'entitat creditícia corresponent després de la presentació prèvia del contracte de préstec davant d'aquesta Conselleria, en un termini de 30 dies des de la data de notificació de la resolució de concessió. Aquestes ajudes es destinaran a l'amortització del principal, en els termes dels convenis de col·laboració vigents en cada exercici.
  
No obstant l'assenyalat en el paràgraf anterior, les entitats podran formalitzar els préstecs abans de conèixer l'aprovació o denegació de l'ajuda, si bé el prestatari haurà d'assumir el risc de fer front als interessos, en el cas que no obtinga la subvenció sol·licitada.
  
c) La subvenció per assistència tècnica se satisfarà després de la presentació prèvia de les factures justificatives de la despesa realitzada.
  
Capítol III
  
Ajudes per al manteniment de llocs de treball
  
en centres especials d'ocupació
  
Article 15. Manteniment de llocs de treball
  
A fi de facilitar el manteniment dels llocs de treball, els centres especials d'ocupació podran accedir a les següents ajudes:
  
1. Subvenció salarial, corresponent als llocs de treball ocupats per persones amb discapacitat contractades per temps indefinit, o per temps determinat de conformitat amb la legislació laboral vigent.
  
L'import no excedirà del 50% del salari mínim interprofessional, vigent en cada moment. Quan el treballador o la treballadora es trobe en situació d'incapacitat temporal (IT) i el centre complemente la seua retribució fins el 100% de la base reguladora, aquest serà creditor de l'ajuda salarial en la part proporcional a l'esmentat complement. Així mateix, serà objecte de subvenció el percentatge que vaja a càrrec de l'empresa, des del quart al quinzè dia en situació de IT.
  
2. Bonificació de la totalitat de l'aportació empresarial a la Seguretat Social, inclosa la corresponent a les contingències d'accidents de treball i malaltia professional i quotes de recaptació conjunta.
  
Aquestes bonificacions seran deduïdes directament pels centres especials d'ocupació de les quotes que hauran de liquidar mensualment a la Seguretat Social, d'acord amb la normativa vigent en aquesta matèria.
  
En aquells centres on, per l'activitat econòmica que es desenvolupa o pel tipus o grau de discapacitat dels treballadors o treballadores que s'hi integren es necessite un pla formatiu especial, hom s'ajustarà a allò que s'ha disposat en l'article 7 del Reial Decret 1.368/1985, de 17 de juliol.
  
3. Subvencions per assistència tècnica i per serveis d'ajust personal i social, destinades a:
  
- Contractació de personal de suport terapèutic o laboral.
  
- Estudis de viabilitat, organització i diagnosi.
  
- Auditories i informes econòmics.
  
L'import d'aquesta ajuda no superarà el 50% del cost estimat.
  
4. Ajudes a la Renovació Tecnològica del Centre Especial d'Ocupació.
  
Aquells centres que per a garantir el manteniment del nivell d'ocupació o per a incrementar la productivitat necessiten ampliar la seua capacitat productiva o emprendre projectes de modernització, sense tenir una incidència immediata en la creació de nous llocs de treball, podran accedir a una subvenció que facilite les inversions en immobilitzat necessàries per a portar a cap el projecte de renovació tecnològica del centre especial d'ocupació, amb el límit del 80% del seu cost, sense que el seu import puga superar la quantia de 2.000.000 de pessetes per lloc de treball mantingut, ocupat per persona amb discapacitat. La quantia màxima d'aquesta ajuda serà de 55.332.619 de pessetes.
  
5. Subvenció per a l'adaptació de llocs de treball i eliminació de barreres arquitectòniques en una quantia no superior a 300.000 pessetes per lloc de treball i sense que en cap cas ultrapassen el 80% del cost ocasionat per la referida adaptació o eliminació, amb un límit màxim de 62.753.012 de pessetes.
  
6. Subvenció, d'una sola vegada, destinada a sanejar i equilibrar financerament els centres especials d'ocupació, amb la finalitat d'aconseguir la seua reestructuració perquè assolisquen nivells de productivitat i rendibilitat que en garantisquen la viabilitat i l'estabilitat. Aquesta ajuda no podrà cobrir resultats adversos derivats d'una gestió deficient segons el criteri de l'administració.
  
7. Subvenció adreçada a equilibrar el pressupost d'aquells centres especials d'ocupació que manquen de fi de lucre i siguen d'utilitat pública i imprescindibilitat. Aquesta subvenció no podrà cobrir resultats adversos derivats d'una gestió deficient segons el criteri de l'administració.
  
Per a la concessió i determinació de la quantia, hom s'ajustarà a allò que s'ha disposat en l'article 12 del Reial Decret 2.273/1985, de 4 de desembre, pel qual s'aprova el Reglament dels Centres Especials d'Ocupació.
  
Article 16. Requisits dels beneficiaris
  
Els titulars dels centres especials d'ocupació, qualificats i inscrits com a tals en el Registre Administratiu creat per mitjà de l'Ordre de 10 d'abril de 1986, de la Conselleria de Treball i Seguretat Social, hauran de complir els següents requisits:
  
a) Per a la subvenció salarial: haver pagat el salari corresponent als treballadors discapacitats del centre, la qual cosa s'acreditarà mitjançant l'aportació de les nòmines degudament signades pels empleats.
  
b) Per a la bonificació de quotes a la Seguretat Social: acreditar el compliment, en temps i forma, de les obligacions que en matèria de cotització tenen els centres especials d'ocupació.
  
c) Per a la subvenció per assistència tècnica: motivar la necessitat de l'acció per la qual se sol·licita l'ajuda, cosa que es realitzarà mitjançant la presentació d'una memòria valorada.
  
d) Per a accedir a les ajudes de renovació tecnològica: justificar-ne la necessitat mitjançant l'oportuna memòria i/o, si escau, projecte tècnic en els termes de l'article 46.3 del Text Refós de la Llei d'Hisenda Pública de la Generalitat Valenciana.
  
e) Per a la subvenció destinada a adaptar llocs de treball i eliminar barreres arquitectòniques: justificar la seua necessitat mitjançant l'oportuna memòria i/o, si escau, projecte tècnic en els termes de l'article 46.3 del Text Refós de la Llei d'Hisenda Pública de la Generalitat Valenciana.
  
f) Per a la subvenció d'equilibri financer i l'ajuda d'equilibri pressupostari: acreditar que el centre, a més de tenir viabilitat tècnica, econòmica i financera, es troba en el moment de la sol·licitud en una situació financera tal que es posa en greu perill la seua subsistència i, per tant, el manteniment dels de treball.
  
Article 17. Documentació, lloc i termini
  
1. Documentació
  
A més de la documentació general que estableix l'article 3.2, i de l'acreditació d'haver realitzat, si escau, la justificació documental de conformitat amb allò que s'ha indicat en l'article 5 de l'Ordre de la Conselleria de Treball i Seguretat Social de 10 d'abril de 1986 (memòria economicosocial, plantilla, balanç i comptes d'explotació), caldrà adjuntar, en cada cas, la següent:
  
a) Costos salarials:
  
- Relació nominativa del personal amb discapacitat per als llocs de treball del quals se sol·licita la subvenció.
  
- Justificació de rebuts salarials dels treballadors i treballadores discapacitats des de l'1 de gener de 1998 fins el mes anterior a la data de presentació de la sol·licitud.
  
- En el supòsit de ser contractats o contractades temporalment hauran d'aportar-se els contractes de treball, els informes d'alta en la Seguretat Social i l'acreditació de la discapacitat i la situació de sol·licitants d'ocupació.
  
- Declaració sobre complement d'incapacitat temporal.
  
b) Bonificacions de quotes de la Seguretat Social:
  
- Codi compte cotització del centre especial d'ocupació, en el supòsit de nova creació.
  
c) Assistència tècnica:
  
- Memòria valorada.
  
- Contractes de treball o de prestació de serveis, si escau.
  
- Documents d'alta en el sistema de la Seguretat Social, si escau.
  
d) Renovació tecnològica i e) adaptació de llocs de treball:
  
- Memòria i estudi tecnicoeconòmic.
  
- Pressupostos i/o factures proforma de la inversió a realitzar i/o projecte tècnic, si escau.
  
- Només en el cas de renovació tecnològica, declaració responsable d'ajudes de minimis d'acord amb allò que es disposa en l'article 3, apartat 2, lletra d).
  
f) Subvenció d'equilibri financer i ajuda a l'equilibri pressupostari:
  
- Memòria explicativa del desequilibri econòmic o financer i el seu origen.
  
- Estudi economicofinancer de viabilitat.
  
- Comptes de pèrdues i guanys previstes per als dos exercicis següents.
  
- Comptes anuals dels dos últims exercicis en aquells centres que hagen realitzat activitats en aqueixos anys.
  
2. Lloc de presentació
  
Les sol·licituds per a l'obtenció de les ajudes regulades en aquest capítol es presentaran a la Direcció General d'Ocupació i Economia Social (c/ Colom, 66), sense perjudici d'allò que s'ha establit en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
3. Termini
  
Les sol·licituds d'ajudes regulades en aquest capítol hauran de formalitzar-se durant els 30 dies naturals següents al de publicació d'aquesta ordre en el Diari Oficial de la Generalitat Valenciana, llevat que el centre no haja iniciat encara les seues activitats; en aquest cas, el termini màxim per a la petició d'aquestes ajudes serà d'un mes a partir d'aquest moment, amb la data límit del dia 15 de setembre de 1998.
  
En el supòsit d'ampliació de plantilla, la sol·licitud d'ajuda respecte dels nous treballadors es realitzarà en el termini assenyalat de 30 dies, comptat a partir de la data de la seua contractació. En tot cas, aquestes sol·licituds no podran ser posteriors al dia indicat en el punt anterior.
  
Article 18. Criteris d'avaluació per a la concessió d'aquestes ajudes
  
L'Administració tindrà en compte els següents criteris:
  
a) Tipus i grau de minusvalidesa dels treballadors contractats.
  
b) Consideració de la contractació fixa en el conjunt de la plantilla del centre.
  
c) Serveis d'ajust personal i social que preste el centre als seus treballadors amb discapacitat.
  
d) Personal amb discapacitat procedent del centre que s'haguera incorporat al mercat ordinari de treball.
  
Article 19. Justificació i pagament.
  
Les ajudes per manteniment de llocs de treball en centres especials d'ocupació es justificaran en els següents termes:
  
a) Les ajudes salarials de l'article 15.1. i les corresponents a l'assistència tècnica indicades en l'article 15.3. , se satisfaran en funció de la justificació del pagament de salaris o de despeses subvencionables que acredite el beneficiari en els següents terminis:
  
- Primer termini: de l'1 al 15 del mes següent al de la publicació d'aquesta ordre.
  
- Segon termini: de l'1 al 15 de juliol.
  
- Tercer termini: de l'1 al 15 d'octubre.
  
- Quart termini: de l'1 al 5 de desembre.
  
- Cinquè termini : de l'1 al 15 de febrer de 1999.
  
b) Les subvencions per a renovació tecnològica i adaptació de llocs previstes en els punts 4 i 5 de l'article 15, se satisfaran en els següents termes:
  
- Un 15 % es lliurarà immediatament a la Resolució de concessió, després de la formalització prèvia d'aval bancari per l'import que s'ha de pagar, o justificació de despesa per import equivalent al percentatge assenyalat.
  
- La quantia restant es pagarà quan es presenten les factures i/o els certificats d'obra, corresponents a les inversions efectivament realitzades, en els termes de l'article 47 bis, 1, apartat d), del Text Refós de la Llei d'Hisenda Pública de la Generalitat Valenciana.
  
- L'aval bancari no podrà ser cancel·lat fins que el beneficiari no haja justificat els fons percebuts, corresponents al lliurament del 15%.
  
c) Les subvencions d'equilibri financer i equilibri pressupostari establides en l'article 15.6 i 7 es lliuraran d'una sola vegada de forma immediata a la concessió d'aquestes.
  
En el terme d'un mes, el centre beneficiari haurà de presentar la justificació economicocomptable que justifique l'aplicació de l'ajuda percebuda.
  
Capítol IV
  
Ocupació amb suport
  
Article 20. Ajudes
  
A fi de potenciar experiències singulars que comporten la creació de llocs de treball per a persones amb discapacitat psíquica en empreses ordinàries, a través, fonamentalment, d'accions basades en l'ocupació amb suport, s'estableixen les següents ajudes:
  
a) Ajudes als promotors del Projecte d'Ocupació amb Suport
  
Es destinaran ajudes a aquelles entitats que promoguen projectes que comporten una experiència innovadora en l'àmbit de la integració laboral de les persones amb discapacitat psíquica al mercat ordinari de treball, aconseguint la contractació d'aquestes en empreses col·laboradores i utilitzant per a això els serveis del personal de suport (cercador d'ocupació, preparador laboral, formador, etc.).
  
Amb aquesta ajuda es podrà subvencionar fins el 80% del salari del personal de suport en proporció directa amb el nombre de persones amb discapacitat psíquica integrades al mercat laboral ordinari.
  
b) Ajudes per a les empreses col·laboradores.
  
Es destinaran ajudes a aquelles empreses que, acreditades com a col·laboradores del projecte, contracten persones amb discapacitat psíquica, de conformitat amb la legislació laboral vigent.
  
Amb aquesta ajuda es podrà subvencionar fins el 100% del salari del personal amb discapacitat psíquica durant el període de contractació temporal a l'empresa col·laboradora. La seua quantia no excedirà de 900.000 pessetes.
  
Article 21. Beneficiaris
  
a) Promotors del Projecte d'Ocupació amb Suport:
  
Administracions públiques o entitats sense fi de lucre que no tinguen la qualificació de centre especial d'ocupació.
  
b) Entitats col·laboradores:
  
Empreses privades qualsevol que siga la seua forma jurídica de constitució i que no tinguen la qualificació de centre especial d'ocupació.
  
Article 22. Documentació, lloc i termini
  
1. Documentació
  
A més de la indicada en l'article 3.2 caldrà aportar:
  
a) Per part dels promotors del projecte
  
- Memòria de l'acció que es realitzarà.
  
- Càlcul dels salaris del personal de suport (cercador d'ocupació, preparador laboral, formadors, etc.).
  
- Relació dels treballadors i les treballadores amb discapacitat inclosos en l'acció.
  
b) Per part de les empreses col·laboradores
  
- Certificat lliurat per l'entitat promotora del projecte relatiu a la condició d'empresa col·laboradora.
  
- Contractes de treball i informes d'alta en la Seguretat Social.
  
- Declaració responsable d'ajudes de minimis d'acord amb el que disposa l'article 3, apartat 2, lletra d).
  
2. Lloc de presentació
  
Les sol·licituds per a l'obtenció de les ajudes regulades en aquest capítol es presentaran a la Direcció General d'Ocupació i Economia Social (c/ Colom, 66), sense perjudici d'allò que s'ha establit en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
3. Termini
  
Des de l'endemà de la publicació d'aquesta ordre, fins el 15 de setembre de 1998.
  
Article 23. Criteris per a l'avaluació de la concessió de les ajudes
  
L'administració tindrà en compte els següents criteris:
  
- Funció social del projecte.
  
- Previsible integració de les persones amb discapacitat al mercat ordinari de treball.
  
- Relació entre el nombre de personal de suport i les previsions de col·locació del personal amb discapacitat psíquica.
  
Article 24. Justificació i pagament
  
Sense perjudici d'allò que s'ha establit en l'article 5, aquestes ajudes se satisfaran, en funció de la justificació de pagament de salaris o de despeses subvencionables que acredite el beneficiari en els següents terminis:
  
- Primer termini: de l'1 al 15 del mes següent al de la publicació d'aquesta ordre.
  
- Segon termini: de l'1 al 15 de juny.
  
- Tercer termini: de l'1 al 15 d'octubre.
  
- Quart termini: de l'1 al 5 de desembre.
  
- Cinquè termini : de l'1 al 15 de febrer de 1999.
  
Capítol V
  
Foment de l'ocupació autònoma per a persones
  
amb alguna discapacitat.
  
Article 25. Ajudes a l'ocupació autònoma
  
Les persones amb alguna discapacitat que, trobant-se en situació de desocupació, desitgen establir-se com a treballadors autònoms o treballadores autònomes o pel seu compte, podran accedir a les següents ajudes:
  
a) Subvencions com a renda de subsistència de 500.000 pessetes, que contribuïsquen a garantir uns ingressos mínims durant l'inici de l'activitat econòmica.
  
b) Subvencions financeres per a la reducció d'interessos de préstecs destinats a finançar les inversions necessàries per a la constitució de treballadors autònoms o pel seu compte.
  
Per a ser subvencionables, els préstecs hauran de ser concedits per aquelles entitats de crèdit que tinguen subscrit, a aquest efecte, el pertinent conveni de col·laboració financera amb la Conselleria d'Ocupació, Indústria i Comerç.
  
No seran subvencionables els préstecs que no reunisquen les condicions i les característiques indicades en els esmentats convenis.
  
La quantia de l'ajuda equivaldrà a tres punts de reducció en els interessos de préstecs destinats a finançar inversions necessàries per a la constitució en treballador pel seu compte. Es calcularan com si els interessos de cada any es meritaren d'una sola vegada en el moment de concessió del préstec.
  
L'import dels préstecs objecte de la subvenció estarà comprés entre 1.000.000 i 6.000.000 de pessetes. Quan el préstec siga superior a 2.000.000 de pessetes, el peticionari haurà d'adjuntar pla d'inversions; en aquest cas el valor d'aquestes determinarà l'import màxim del préstec subvencionable. En els préstecs l'import dels quals no supere els 2.000.000 de pessetes, l'amortització serà com a màxim de 5 anys, i en els superiors a aquest import, podrà ser de fins 8 anys, tot això sense perjudici que puguen concertar-se operacions de major durada i quantia; en aquest cas, el tram que excedisca de l'anteriorment indicat no serà objecte de subvenció.
  
El tipus d'interès, segons el conveni en vigor, podrà ser variable o fix:
  
- Préstecs de tipus variable: tipus nominal màxim: MIBOR+2 punts.
  
- Préstecs de tipus fix: tipus nominal màxim.
  
Durada préstec (des de la formalització) Tipus màxim
  
Fins a 5 anys, inclusivament 7,9%
  
De 5 a 8 anys, inclusivament 8,3%
  
Més de 8 anys 8,7%
  
Comissió màxima incloent-hi obertura i estudi: 1%
  
Els fluxos de subvenció s'actualitzaran al moment d'origen de l'operació a un tipus del 6%.
  
- El préstec podrà formalitzar-se amb anterioritat a la sol·licitud de l'ajuda, però sempre dins de l'any natural.
  
Article 26. Requisits específics dels beneficiaris
  
Sense perjudici d'allò que s'ha establit en l'article 3 els qui sol·liciten les ajudes per al seu establiment com a treballadors o treballadores autònoms pel seu compte hauran de reunir els següents requisits:
  
- Tenir reconeguda la condició de minusvàlid o minusvàlida o estar en condicions d'obtenir l'esmentat reconeixement dins d'aquest any.
  
- Trobar-se en situació de desocupació i inscrit com a sol·licitant d'ocupació a les oficines d'ocupació o altres agències de col·locació degudament autoritzades, amb àmbit d'actuació a la Comunitat Valenciana en el moment de petició de les ajudes, llevat que s'haguera iniciat l'activitat abans de la publicació d'aquesta ordre i dins de l'exercici de 1998; en aquest cas la situació de desocupació ha de referir-se al moment d'inici de l'activitat.
  
S'entendrà com treballador autònom o pel seu compte aquell que realitza de forma habitual, personal i directa una activitat econòmica a títol lucratiu sense subjecció per això a un contracte de treball i encara que utilitze el servei remunerat d'altres persones. No tindran aquesta consideració els socis de societats mercantils de capital.
  
No podran accedir a aquestes ajudes els qui no desenvolupen una activitat econòmica amb caràcter continuat, i quedaran excloses, en conseqüència, totes aquelles que, en essència, siguen de temporada.
  
Així mateix, no podran obtenir les ajudes establides en aquesta ordre els qui n'hagueren gaudit en algun dels tres exercicis anteriors al de nova petició.
  
Article 27. Documentació, lloc i termini
  
a) Documentació
  
Els qui sol·liciten les ajudes per a establir-se com treballadors autònoms, hauran d'aportar, a més de la indicada en l'article 3.2, la següent documentació, en original o fotocòpies confrontades:
  
- DNI i targeta NIF.
  
- Memòria relativa a l'activitat que s'ha de realitzar, amb indicació d'inversions projectades i fonts de finançament.
  
- En el supòsit d'inversió en actiu fix: factures proforma o pressupost de la inversió.
  
- Certificat de qualificació de discapacitat.
  
- Targeta de sol·licitud d'ocupació.
  
- Informe de vida laboral expedit per la Tresoreria General de la Seguretat Social.
  
- Certificat d'aprovació del préstec subvencionable, si escau.
  
- En el supòsit de préstec superior a 2.000.000 de pessetes, projecte d'inversions i pressupostos d'aquestes.
  
- En el cas d'haver iniciat l'activitat prèviament a la sol·licitud de les ajudes, haurà d'aportar-se declaració d'alta en l'impost d'activitats econòmiques i resolució d'alta en el règim especial de treballadors autònoms de la Seguretat Social, si escau.
  
- Declaració responsable de no haver gaudit en algun dels tres exercicis anteriors d'aquestes ajudes ni sol·licitat en aquest exercici altres subvencions pel mateix concepte.
  
Els documents indicats en l'apartat b) del punt 2 de l'article 3, podran ser substituïts, si escau, per una declaració responsable del sol·licitant, si aquest no està obligat a acreditar els esmentats punts.
  
b) Lloc de presentació
  
Les sol·licituds per a l'obtenció de les ajudes regulades en aquest capítol hauran d'adreçar-se a la Direcció General d'Ocupació i Economia Social i es presentaran en l'imprès normalitzat a les corresponents àrees territorials de Treball o en qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
c) Termini
  
El termini per a la presentació de sol·licituds finalitzarà el 15 de setembre de 1998, llevat que l'interessat haguera iniciat l'activitat dins de l'any 1998 i abans de l'entrada en vigor d'aquesta ordre; en aquest cas el termini de sol·licitud serà de dos mesos comptats a partir de l'esmentada entrada en vigor.
  
Article 28. Criteris d'avaluació per a la concessió de les ajudes
  
Les ajudes s'atorgaran per ordre d'entrada de la sol·licitud al registre de la corresponent àrea territorial mentre hi haja consignació pressupostària, i tindran prioritat les sol·licituds que vagen acompanyades de la documentació completa.
  
Article 29. Justificació i pagament
  
Sense perjudici d'allò que s'ha establit en l'article 5, les ajudes per a l'ocupació autònoma de personal minusvàlid es faran efectives en els següents termes:
  
La subvenció en concepte de renda de subsistència es farà efectiva després de la justificació prèvia per part de l'interessat, en el termini de dos mesos des de la notificació de la resolució de concessió, de l'inici de l'activitat laboral pel seu compte i, si escau, l'alta en el corresponent règim especial de treballadors autònoms de la Seguretat Social, llevat que ja haguera acreditat aquests punts amb anterioritat.
  
La subvenció financera en concepte de reducció d'interessos seguirà el règim indicat en l'article 14.b).
  
Si escau, les inversions en actius fixos hauran d'acreditar-se simultàniament a la justificació de l'inici de l'activitat laboral.
  
Article 30. Obligacions
  
Els destinataris de les ajudes tindran l'obligació de mantenir l'activitat pel seu compte durant un temps mínim de tres anys. En el cas contrari i exceptuant-ne els supòsits de cessament per força major, estaran obligats a reintegrar a la Tresoreria de la Generalitat Valenciana la subvenció percebuda en quantia proporcional al temps de permanència.
  
DISPOSICIONS ADDICIONALS
  
Primera
  
L'import global màxim per a la totalitat de les ajudes previstes en aquesta ordre és de 641.761.573 pessetes, de les quals 387.059.282 pessetes són finançades pel FSE i 11.993.547 pessetes són fons associats als anteriors. Aquest import es desglossarà:
  
- A càrrec de la línia 4.15 (Plans de Foment d'Ocupació per a Discapacitats), 469.703.939 pessetes.
  
- A càrrec de la línia 7.05 (Inversió en relació amb l'Ocupació de Discapacitats), 90.826.677 de pessetes.
  
Ambdues línies de subvenció pertanyen al programa 322.10 (Foment de l'Ocupació) dels pressupostos de 1998.
  
Segona
  
En el cas que els documents que han d'acompanyar la sol·licitud de concessió de les ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si escau, s'emeteren, i que no hagen transcorregut més de cinc anys des de l'acabament del procediment al qual corresponen.
  
En els supòsits d'impossibilitat material d'obtenir el document, l'òrgan competent podrà requerir-ne al sol·licitant la presentació o, si de cas hi manca, l'acreditació per altres mitjans dels requisits a què es refereix el document.
  
DISPOSICIONS FINALS
  
Primera
  
Es faculta el director general d'Ocupació i Economia Social per a dictar les disposicions i adoptar les mesures que considere oportunes per al desenvolupament i l'aplicació d'allò que s'ha disposat en aquesta ordre.
  
Segona
  
Aquesta ordre entrarà en vigor el dia de la seua publicació en el Diari Oficial de la Generalitat Valenciana.
  
València, 17 d' abril de 1998
  
El conseller d'Ocupació, Indústria i Comerç,